क्या 15 अगस्त को प्रधानमंत्री नरेंद्र मोदी 18 साल तक की लड़कियों को देंगे 10 हजार का चेक? जानिए Viral हो रहे इस मैसेज की सच्चाई – Classy News
Home / interesting / क्या 15 अगस्त को प्रधानमंत्री नरेंद्र मोदी 18 साल तक की लड़कियों को देंगे 10 हजार का चेक? जानिए Viral हो रहे इस मैसेज की सच्चाई
anita August 11, 2018 684 Views
वैसे तो सोशल मीडिया पर आए दिन तरह-तरह के मैसेज वायरल होते ही रहते हैं, लेकिन इन दिनों एक मैसेज आग की तरह सोशल मीडिया पर वायरल रहा है जिसमें कहा जा रहा है कि मोदी सरकार की चर्चित स्कीम ” सुकन्या समृद्धि योजना ” के तहत 15 अगस्त को भारत के प्रधानमंत्री नरेंद्र मोदी 1 साल से 18 साल तक की लड़कियों को 10000 रुपये का चेक देंगे. बता दें कि इस मैसेज में जिस तस्वीर और लोगो का इस्तेमाल किया गया है वो सुकन्या समृद्धि योजना और भारत सरकार की ही है. वहीं प्रधानमंत्री नरेंद्र मोदी की तस्वीर भी इस मैसेज में दिखाई दे रही हैं. ये मैसेज व्हाट्सएप और फेसबुक पर तेजी से फैल रहा है और लोगों से इस मैसेज को ज्यादा से ज्यादा शेयर करने के लिए कहा जा रहा है. आज हम आपको इस मैसेज की सच्चाई के बारे में बताने जा रहे हैं…
क्या है सोशल मीडिया पर वायरल हो रहा ये मैसेज
जैसा कि हमने आपको ऊपर बताया कि सोशल मीडिया पर वायरल हो रहे इस मैसेज में कहा जा रहा है कि 15 अगस्त को प्रधानमंत्री नरेंद्र मोदी 1 साल से 18 साल तक की लड़कियों को 10 हजार रुपए का चेक देंगे और इस चेक को पाने की अंतिम तिथि 15 अगस्त ही बताई जा रही है. मैसेज में ये भी कहा जा रहा है कि इस मैसेज को जल्दी से जल्दी शेयर करें ताकि इसका लाभ दूसरे लोगों को भी मिल सके. लोगों को मैसेज के नीचे दिये गए लिंक पर क्लिक करके रजिस्ट्रेशन करने को कहा जा रहा है.
ये है वायरल हो रहे इस मैसेज की पूरी सच्चाई
आप जैसे ही मैसेज के लिंक पर क्लिक करेंगे तो आपके आगे एक वेबसाइट का पेज खुल जाएगा. इस वेबसाइट पर आपसे कन्या का नाम, उम्र, आवेदक का नाम और राज्य का नाम पूछा जाएगा. इसके अलावा मैसेज पर क्लिक करने वाले व्यक्ति से ना कोई ईमेल आईडी मांगी जा रही है ना कोई कांटेक्ट नंबर. ऐसे में आपके मन में भी अब यही सवाल आ रहा होगा कि आपको इस स्कीम के लिया चुना गया है या नहीं इस बारे में आपको कैसे जानकारी मिलेगी?
इसी वेबसाइट के बारे में जानने के लिए आपको वेबसाइट के ऊपर कोने में About Us का विकल्प दिया गया है. जब आप इस पर क्लिक करेंगे तो आपके आगे एक और पेज खुल जाएगा. जिस पर साफ शब्दों में लिखा हुआ है कि ” ये वेबसाइट भारत सरकार से जुड़ी हुई है ही नहीं और ना हम आपसे कुछ हासिल करने के लिये ऐसा कर रहे हैं. हमारा मकसद लोगों के अंदर ” सुकन्या समृद्धि योजना ” को लेकर जागरूकता फैलाना है” .
फेक मैसेज के जरिये कमाए जा रहे है पैसे
इस फेक वेबसाइट पर आप जिस समय जानकारी भर रहे होंगे उस समय एक कॉलम ऐसा भी होगा जिसमे कहा जा रहा है कि इस मैसेज को कम से कम 10 व्हाट्सएप ग्रुप में शेयर करें. आपके ऐसा करने से ये मैसेज कुछ ही समय में 100, 1000 और लाखों लोगों तक पहुँच जाएगा . जिनमें से कुछ लोग जरूर इस वेबसाइट के बारे में जानने के लिए मैसेज पर क्लिक जरूर करेंगे. ऐसे में इस फेक वेबसाइट पर जितने ज्यादा लाइक्स होंगे उसे ”गूगल एडसेंस” के माध्यम से उतना ज्यादा विज्ञापन मिलेगा और उसकी कमाई दोगुना होगी. हम आपसे अनुरोध करते है कि ऐसे किसी भी मैसेज पर भरोसा ना करें.